
O D L U K U
o sufinanciranju kapitalnih ulaganja 
u sportske objekte i terene 

Članak 1.

	Ovom Odlukom utvrđuju se kriteriji i uvjeti, način i postupak odobravanja sredstava te praćenje korištenja sredstava za sufinanciranje kapitalnih ulaganja u sportske objekte i terene koja se osiguravaju u Proračunu Osječko-baranjske županije (u nastavku: Županijski proračun) za udruge i jedinice lokalne samouprave s područja Osječko-baranjske županije (u nastavku: Županija).

Članak 2.

	Pod kapitalnim ulaganjima u sportske objekte i terene, u smislu ove Odluke, podrazumijeva se izgradnja, građevinski zahvat (dogradnja, rekonstrukcija, obnavljanje) i opremanje sportskih objekata i terena. 
Članak 3.

	U postupku odobravanja sredstava ocjenjuje se značenje i utjecaj kapitalnog ulaganja u sportske objekte i terene za lokalnu/regionalnu zajednicu, njihova opravdanost i samoodrživost, a osobito:

1.	Značaj i utjecaj kapitalnog ulaganja u sportske objekte i terene za očuvanje, unaprjeđenje i 	promoviranje sporta i sportskih aktivnosti, odnosno sportskog identiteta Županije:
-	doprinos ostvarivanju vizije i strateških ciljeva razvoja Županije i lokalne zajednice 
-	teritorijalno značenje kapitalnog ulaganja
-	trajnost kapitalnog ulaganja

2.	Kvaliteta prijedloga kapitalnog ulaganja u sportske objekte i terene:
-	ciljevi su jasno definirani i realno dostižni
-	ekonomičnost kapitalnog ulaganja
-	samoodrživost kapitalnog ulaganja
 
3.	Kapacitet i reference prijavitelja:
-	razina stručnih i organizacijskih sposobnosti za provedbu i upravljanje planiranim kapitalnim
		ulaganjem
-	godine rada udruge
-	ostvareni sportski rezultati udruge
-	broj korisnika s kojima udruge/klubovi/društva rade

4.	Financiranje:
-	udio vlastitih sredstava u ukupnom kapitalnom ulaganju
-	udio ostalih izvora sredstava u ukupnom kapitalnom ulaganju
-	odnos značenja projekta i potrebnih sredstava.

	Temeljno mjerilo za odobravanje sredstava predstavlja stupanj značaja kapitalnog ulaganja u sportske objekte i terene za prijavitelje u odnosu na sredstva potrebna za ostvarivanje tog kapitalnog ulaganja u sportske objekte i terene.
	Ocjenjivanje prijava za sufinanciranje kapitalnih ulaganja u sportske objekte i terene u smislu stavka 1. ovog članka obavlja se prema propisanom obrascu vrednovanja elemenata iz stavka 1. ovog članka.

Članak 4.

	Najviši iznos koji se može odobriti udrugama za kapitalna ulaganja u sportske objekte i terene koji se odnosi na izgradnju i građevinski zahvat (dogradnja, rekonstrukcija, obnavljanje) iznosi do 10.000,00 eura po kapitalnom ulaganju.

	Najviši iznos koji se može odobriti udrugama za kapitalna ulaganja u sportske objekte i terene koji se odnosi na opremanje sportskih objekata i terena iznosi do 5.000,00 eura po kapitalnom ulaganju.

	Svakom prijavitelju može se odobriti sufinanciranje jednog kapitalnog ulaganja u sportske objekte i terene u okviru javnog poziva.

Članak 5.

	Najviši iznos koji se može odobriti jedinicama lokalne samouprave za kapitalna ulaganja u sportske objekte i terene koji se odnosi na izgradnju i građevinski zahvat (dogradnja, rekonstrukcija, obnavljanje) iznosi do 50.000,00 eura po kapitalnom ulaganju.

	Najviši iznos koji se može odobriti jedinicama lokalne samouprave za kapitalna ulaganja u sportske objekte i terene koji se odnosi na opremanje sportskih objekata i terena iznosi do 10.000,00 eura po kapitalnom ulaganju.

	Svakom prijavitelju može se odobriti sufinanciranje jednog kapitalnog ulaganja u sportske objekte i terene u okviru javnog poziva.

Članak 6.

	Postupak odobravanja sredstava pokreće se i provodi temeljem javnog poziva kojeg objavljuje Župan. 

	Javni poziv otvoren je do utroška sredstava planiranih u Županijskom proračunu za tu namjenu, a najkasnije do 30. studenog tekuće godine.

	Tekst javnog poziva objavljuje se na internetskim stranicama Županije, a obavijest o objavi poziva u dnevnom tisku.

Članak 7.

	Javni poziv sadrži podatke osobito o:
· nazivu tijela koje objavljuje javni poziv,
· predmetu javnog poziva,
· prihvatljivim prijaviteljima,
· uvjetima za podnošenje prijava,
· kriterijima odobravanja sredstava,
· ukupnoj količini sredstava planiranih u Županijskom proračunu za tu namjenu,
· načinu, mjestu i roku podnošenja prijava,
· potrebnoj dokumentaciji uz prijavu,
· načinu objave odluke o odobravanju sredstava i
· postupku i razlozima za podnošenje prigovora.

	Osim podataka iz stavka 1. ovoga članka, javni poziv sadrži i upute za prijavitelje te pripadajuće obrasce iz članka 18. ove Odluke. 

Članak 8.

	Pravo prijave za odobravanje sredstava za sufinanciranje kapitalnih ulaganja u sportske objekte i terene imaju: udruge i ustrojstveni oblici udruga (podružnice, ogranci, klubovi, društva i slično) sa svojstvom pravne osobe (u nastavku: udruge) koje provode sportske aktivnosti na području Županije i jedinice lokalne samouprave na području Županije na čijem se području provode sportske aktivnosti.

	Pod udrugama, u smislu ove Odluke podrazumijevaju se pravne osobe ustrojene i registrirane prema propisima kojima se uređuje osnivanje, registracija, pravni položaj, djelovanje, financiranje, imovina, odgovornost, statusne promjene, nadzor i prestanak postojanja udruga sa svojstvom pravne osobe. 

	Pod ustrojstvenim oblicima udruga, u smislu ove Odluke podrazumijevaju se podružnice, ogranci, klubovi, društva i slično koji su registrirani sukladno Zakonu o udrugama kao pravne osobe.

Jedinice lokalne samouprave su gradovi i općine na području Osječko-baranjske županije.

a)	Pravo prijave za odobravanje sredstava imaju udruge iz stavka 1. ovog članka koje ispunjavaju 	sljedeće uvjete:
· da su registrirane kao udruga u službenom registru, odnosno kao ustrojstveni oblik udruge (podružnica, ogranak, klub, društvo i slično) sa svojstvom pravne osobe,
· da im je registrirano područje djelovanja Županija,
· da su osoba/e ovlaštene za zastupanje udruge u mandatu,
· da su upisane u Registar sportskih djelatnosti i registrirane za obavljanje sportske djelatnosti sukladno odredbama Zakona o sportu,
· da su upisane u Registar neprofitnih organizacija pri Ministarstvu financija,
· da vode transparentno financijsko poslovanje,
· da se kapitalno ulaganje u sportske objekte i terene provodi na području Županije,
· da uredno ispunjavaju obveze plaćanja poreza i doprinosa te druga davanja prema Državnom i Županijskom proračunu,
· da uredno ispunjavaju obveze iz svih prethodno sklopljenih ugovora te da su podnijeli izvješće o izvršenju projekta sufinanciranog sredstvima Županijskog proračuna u prethodnom razdoblju,
· da nemaju dvostruko financiranje za istu vrstu troškova kapitalnog ulaganja i
· da se protiv osobe ovlaštene za zastupanje udruge ne vodi kazneni postupak

b)	Pravo prijave za odobravanje sredstava imaju jedinice lokalne samouprave iz stavka 1. ovog 	članka koje ispunjavaju sljedeće uvjete:
· da vode transparentno financijsko poslovanje,
· da se kapitalno ulaganje u sportske objekte i terene provodi na području Županije,
· da uredno ispunjavaju obveze plaćanja poreza i doprinosa te druga davanja prema Državnom i Županijskom proračunu,
· da uredno ispunjavaju obveze iz svih prethodno sklopljenih ugovora te da su podnijeli izvješće o izvršenju projekta sufinanciranog sredstvima Županijskog proračuna u prethodnom razdoblju,
· da nemaju dvostruko financiranje za istu vrstu troškova kapitalnog ulaganja.

Članak 9.

	Prijava se podnosi na propisanim obrascima KAP 1 i KAP 2 sa svom popratnom dokumentacijom, elektroničkim putem ili u papirnatom obliku u zatvorenoj omotnici.

	Uz prijavne obrasce iz stavka 1. ovog članka obvezno je priložiti:

a)	za udruge:
· dokaz o registraciji udruge, odnosno njezinog ustrojstvenog oblika (podružnica, ogranak, klub, društvo i slično) sa svojstvom pravne osobe,
· dokaz da su osoba/e ovlaštene za zastupanje udruge u mandatu,
· dokaz o upisu u Registar sportskih djelatnosti i registraciji obavljanja sportske djelatnosti sukladno odredbama Zakona o sportu,
· dokaz o upisu u Registar neprofitnih organizacija pri Ministarstvu financija, 
· uvjerenje nadležnog suda ne starije od 6 mjeseci da se ne vodi kazneni postupak protiv osobe ovlaštene za zastupanje udruge (potrebno dostaviti najkasnije prije potpisivanja ugovora o odobravanju sredstava),
· uvjerenje nadležne porezne uprave da podnositelj prijave uredno ispunjava obveze plaćanja poreza i doprinosa i drugih davanja prema Državnom proračunu,
· izjavu o nepostojanju dvostrukog financiranja,
· privolu za prikupljanje i obradu osobnih podataka,
· javnobilježničku ovjerenu bjanko zadužnicu najmanje do odobrenog iznosa (potrebno dostaviti najkasnije prije potpisivanja ugovora o odobravanju sredstava) i
· dokaz o vlasništvu nad nekretninom, odnosno suglasnost vlasnika za izgradnju i građevinski zahvat (dogradnju, rekonstrukciju, obnavljanje),
· ostala dokumentacija po zahtjevu Povjerenstva.

b)	za jedinice lokalne samouprave:
· uvjerenje nadležne porezne uprave da podnositelj prijave uredno ispunjava obveze plaćanja poreza i doprinosa i drugih davanja prema Državnom proračunu,
· izjavu o nepostojanju dvostrukog financiranja,
· privolu za prikupljanje i obradu osobnih podataka,
· javnobilježničku ovjerenu bjanko zadužnicu najmanje do odobrenog iznosa (potrebno dostaviti najkasnije prije potpisivanja ugovora o odobravanju sredstava) i
· dokaz o vlasništvu nad nekretninom, odnosno suglasnost vlasnika za izgradnju i građevinski zahvat (dogradnju, rekonstrukciju, obnavljanje),
· ostala dokumentacija po zahtjevu Povjerenstva.

	Županijsko upravno tijelo nadležno za poslove sporta izvršit će provjeru urednog ispunjavanja obveza podnositelja prijave za sufinanciranje kapitalnog ulaganja u sportske objekte i terene prema Županijskom proračunu.

Članak 10.

	Postupak za odobravanje sredstava provodi Povjerenstvo za odobravanje sredstava za sufinanciranje kapitalnih ulaganja u sportske objekte i terene (u nastavku: Povjerenstvo).

	Povjerenstvo čine predsjednik i dva člana koje imenuje Župan.

	U izvršavanju svoje zadaće Povjerenstvo obavlja sljedeće poslove:
· predlaže Županu utvrđivanje teksta javnog poziva za prikupljanje prijava za odobravanje sredstava,
· razmatra podnesene prijave, utvrđuje njihovu pravodobnost i potpunost te ispunjavanje uvjeta za odobravanje sredstava,
· ocjenjuje i vrednuje podnesene prijave za kapitalno ulaganje u sportske objekte i terene,
· obavještava pisanim putem prijavitelje čije prijave ne zadovoljavaju propisane uvjete natječaja,
· predlaže Županu donošenje Plana raspodjele sredstava za sufinanciranje kapitalnih ulaganja u sportske objekte i terene te
· druge poslove utvrđene ovom Odlukom.

	Prijavitelji koji ne ispunjavaju propisane uvjete natječaja mogu u roku od 8 dana od primitka pisane obavijesti uložiti prigovor na odluku iz stavka 3. podstavka 3. ovog članka. O prigovoru odlučuje Župan u roku od 8 dana od dana primitka prigovora.

	Postupak ocjene i vrednovanja prijavljenog projekta za sufinanciranje kapitalnog ulaganja u  sportske objekte i terene provodi se primjenom propisanog obrasca.

Članak 11.

	Povjerenstvo radi na sjednicama koje saziva predsjednik Povjerenstva.

	Povjerenstvo odlučuje većinom glasova ukupnog broja članova.

	Ukoliko bi u odlučivanju o odobravanju sredstava član Povjerenstva zbog imenovanog ili drugog osobnog interesa bio u sukobu interesa prema pravilima propisanima za sukob interesa službenika ili namještenika u lokalnoj i područnoj (regionalnoj) samoupravi, dužan je o tome izvijestiti predsjednika Povjerenstva te će biti izuzet iz rada i odlučivanja Povjerenstva po tom pitanju.

	Povjerenstvo o svom radu vodi zapisnik. Stručne i administrativne poslove za Povjerenstvo obavlja županijsko upravno tijelo nadležno za poslove sporta.

Članak 12.

	O odobravanju sredstava odlučuje Župan na prijedlog Povjerenstva donošenjem Plana raspodjele sredstava za sufinanciranje kapitalnih ulaganja u sportske objekte i terene u okviru sredstava osiguranih Županijskim proračunom za tekuću godinu za tu namjenu. 

	Planom iz stavka 1. utvrđuju se udruge i jedinice lokalne samouprave kojima su sredstva odobrena te kapitalna ulaganja u sportske objekte i terene za čije se sufinanciranje odobravaju sredstva kao i iznos odobrenih sredstava.

	Plan iz stavka 1. ovog članka obvezno se objavljuje na internetskim stranicama Županije najkasnije u roku od 8 dana od dana njegovog donošenja.

Članak 13.

	Podnositelj prijave kojem su odobrena sredstva za realizaciju kapitalnog ulaganja u sportske objekte i terene obavještava se o rezultatima odobravanja sredstava javnom objavom, a podnositelj prijave kojem nisu odobrena sredstva za realizaciju istih obavještava se putem elektroničke pošte u roku od 8 radnih dana od dana donošenja Plana raspodjele sredstava.

	Podnositelj prijave može uložiti prigovor na Plan iz članka 12. ove Odluke u roku od 8 radnih dana od dana javne objave istog, odnosno od primitka obavijesti elektroničkim putem iz stavka 1. ovog članka.

	O podnesenom prigovoru odlučuje Župan u roku od 8 dana od dana primitka prigovora.

Članak 14.

	S korisnikom sredstava zaključuje se ugovor. Ugovorom se uređuju međusobna prava i obveze korisnika i Županije.
	Ugovor osobito sadrži odredbe u kojima ugovorne strane specificiraju naziv kapitalnog ulaganja u sportske objekte i terene, iznos do kojeg Županija preuzima obvezu sufinanciranja, opis svih aktivnosti koje je korisnik dužan provesti, uvjete prihvaćanja troškova i plaćanja, obvezu dostave opisnog i financijskog izvješća o izvršenju, rokove za pojedinu obvezu korisnika, odredbe o nadzoru i financijskoj provjeri na licu mjesta i obvezi povrata sredstava, obvezu korisnika financiranja da objavi činjenicu da je davatelj financijskih sredstava financirao ili sufinancirao kapitalno ulaganje u sportske objekte i terene.
Članak 15.

	Korisnici sredstava obvezni su elektroničkim putem ili u papirnatom obliku izvijestiti davatelja sredstava o njihovom korištenju podnošenjem potpisanog i ovjerenog opisnog i financijskog izvješća o namjenskom trošenju sredstava prema propisanim obrascima i u propisanim rokovima.

	U financijskom izvješću treba prikazati rashode sredstava koji su dodijeljeni iz Proračuna Osječko-baranjske županije za navedenu namjenu, uz detaljno dokumentiranje svih troškova i priloge:
-	za bezgotovinska plaćanja: preslike računa (R1 ili R2) koji glase na Korisnika te pripadajuće bankovne izvode,
-	za gotovinska plaćanja: preslike računa (R1 ili R2) koji glase na Korisnika, preslike isplatnica iz blagajne i blagajničkog izvješća,
-	ostalu dokumentaciju: preslike dokumenata na temelju kojih su obavljena plaćanja (ugovori, sporazumi, obračuni, otpremnice, radni nalozi, tehničke specifikacije) i slično.

Članak 16.

	Provedbu financiranog kapitalnog ulaganja u sportske objekte i terene prati i nadzire županijsko upravno tijelo nadležno za poslove sporta temeljem izvješća o provedbi, a po potrebi i kontrolom na licu mjesta. 
Članak 17.

Odobrena sredstva korisnik sredstava može koristiti isključivo za realizaciju kapitalnog ulaganja u sportske objekte i terene utvrđenog ugovorom.

U slučaju da se ne dostavi Izvješće o utrošenim sredstvima ili se utvrdi nenamjensko korištenje sredstava, korisnik sredstava u obvezi je nenamjenski utrošena sredstva vratiti u Županijski proračun u roku od 8 dana od dana zaprimanja zahtjeva Županije za povrat sredstava.

Korisnik potpore dužan je odobrena sredstva vratiti u Županijski proračun i u slučaju odustajanja od kapitalnog ulaganja u sportske objekte i terene za koji su sredstva odobrena u roku od 8 dana od dana zaprimanja zahtjeva Županije za povrat sredstava.

Članak 18.

Obrasci koji se koriste u provedbi postupka odobravanja sredstava temeljem ove Odluke su:
1. Obrazac KAP 1 - Prijava za odobravanje sredstava iz Proračuna Osječko-baranjske županije
2. Obrazac KAP 2 - Financijski plan
3. Obrazac KAP 3 - Vrednovanje projekta kapitalnog ulaganja
4. Obrazac KAP 4 - Izvješće o korištenju sredstava iz Proračuna Osječko-baranjske županije
5. Obrazac KAP 5 - Troškovnik 
6. Obrazac izjave o nepostojanju dvostrukog financiranja,
7. Obrazac privole za prikupljanje i obradu osobnih podataka i
8. Obrazac ugovora o sufinanciranju kapitalnog ulaganja u sportske objekte i terene.

	Župan utvrđuje tekstove obrazaca koji se koriste u provedbi postupka odobravanja sredstava temeljem ove Odluke.

Članak 19.

	Izrazi koji se koriste u ovoj Odluci, a imaju rodno značenje, odnose se jednako na muški i ženski spol.
Članak 20.

	Stupanjem na snagu ove Odluke prestaje važiti Odluka o sufinanciranju kapitalnih ulaganja u sportske objekte i terene ("Županijski glasnik" broj 4/22.).

Članak 21.

	Ova Odluka stupa na snagu osmog dana nakon objave u "Županijskom glasniku". 

